Clubul francez de fotbal Olympique Marseille a trimis marţi o scrisoare către UEFA în care îşi exprimă nemulţumirea şi neînţelegerea după delegarea arbitrului român Istvan Kovacs la meciul de joi de pe terenul echipei spaniole Villarreal, din returul optimilor de finală ale Europa League, informează AFP.
După cum s-a anunţat, Istvan Kovacs va arbitra meciul dintre Villarreal şi Olympique Marseille, care va avea loc joi 14 martie, de la ora 19:45, pe Estadio de la Ceramica. Arbitri asistenţi au fost nominalizaţi Vasile Marinescu şi Ovidiu Artene, iar al patrulea oficial va fi Andrei Chivulete. În camera VAR se vor afla alţi doi români, Cătălin Popa şi Horaţiu Feşnic.
OM a învins-o în tur pe Villarreal cu 4-0.
Istvan Kovacs a arbitrat, pe 9 august, partida Panathinaikos – Olympique Marseille, câştigată cu 1-0 de gazde, în prima manşă din turul al treilea preliminar al Ligii Campionilor. Românul l-a eliminat atunci pe Geoffrey Kondogbia, jucătorul oaspeţilor, pentru două cartonaşe galbene, dintre care primul, foarte sever, a fost arătat în secunda 32 a meciului. OM l-a criticat pe Kovacs şi fiindcă nu a dictat un penalty în favoarea sa după un fault comis asupra lui François-Regis Mughe.
Săptămâna următoare, OM a fost eliminată la lovituri de departajare, clubul francez acuzând şi în meciul retur decizii ale arbitrilor. Gruparea din Hexagon a trimis o scrisoare către UEFA după dubla manşă cu Panathinaikos pentru a se plânge de arbitrajul din cele două meciuri.
Delegarea lui Kovacs la returul cu Villarreal a fost percepută ca o "stângăcie" şi "o lipsă de respect" faţă de OM, a explicat o sursă consultată de AFP. "Nu suntem fericiţi şi nu înţelegem prea bine, sunt mulţi arbitri buni", a adăugat sursa.
Aceeaşi sursă a confirmat pentru AFP că marţi dimineaţa a fost scrisă o scrisoare pentru a fi trimisă la UEFA.